b'\n_START_ARTICLE_\nRiestainis\n_START_SECTION_\nVidutiniai riestainiai\n_START_PARAGRAPH_\nLietuvoje riestainiais (atitinka rus. \xd0\xb1\xd0\xb0\xd1\x80\xd0\xb0\xd0\xbd\xd0\xba\xd0\xb0, neteikt. liet. baronka) vadinami nedideli apvalaus arba pailgo \xc5\xbeiedo formos pyrago kepiniai i\xc5\xa1 kvietini\xc5\xb3 milt\xc5\xb3. Riestaini\xc5\xb3 dr\xc4\x97gnis nuo 13\xc2\xa0% iki 20\xc2\xa0%; jiems b\xc5\xabdingas blizgus pavir\xc5\xa1ius, gaunamas suformuot\xc4\x85 kepinio ruo\xc5\xa1in\xc4\xaf prie\xc5\xa1 kepim\xc4\x85 apdorojant vandens garais._NEWLINE_Nuo didriestaini\xc5\xb3 paprastai skiriasi tuo, kad b\xc5\xabna plonesni, j\xc5\xb3 skyl\xc4\x97 didesn\xc4\x97, o pats riestainis tankesnis ir sunkiau kramtomas. D\xc4\x97l kietumo sausi riestainiai Rusijoje valgomi su arbata. Lietuvoje riestainiai taip pat neretai valgomi su pienu: riestainis sulau\xc5\xbeomas \xc4\xaf gabal\xc4\x97lius, \xc5\xa1ie \xc4\xafmetami \xc4\xaf puodel\xc4\xaf ar duben\xc4\x97l\xc4\xaf su pienu. Palaukiama kelias sekundes, o tada atmirk\xc4\x99 ir sumink\xc5\xa1t\xc4\x97j\xc4\x99 riestaini\xc5\xb3 gabal\xc4\x97liai valgomi \xc5\xa1auk\xc5\xa1teliu. _NEWLINE_Tradici\xc5\xa1kai riestainius pardavin\xc4\x97davo suvertus virtin\xc4\x97mis ant virvu\xc4\x8di\xc5\xb3. Taip juos b\xc5\xabdavo patogu gabenti, pakabinti ties prekystaliais jie ai\xc5\xa1kiai matydavosi ir pritraukdavo pirk\xc4\x97jus. Dabar paprastai pakuojami \xc4\xaf plastikinius mai\xc5\xa1elius.'